»Ja woll! Von weckern süs?«
»Ih, Herr Notor, ick glöw, Sei spaßen man.
Woll sid en fiw, söß Dagen is
Min Mann all elend dodenskrank.
Mit em is't gor tau slicht beschapen.«
»Wat! Wer is krank? Doch nich Herr Bank?
Den heww ick eben jo noch drapen.«
»Je, dat verstah ick nich! Sei känen sick äwertügen
Un säl'n em glik tau seihen krigen.
Hei is so krank, as einer warden kann.
Seih'n S' hir, hir liggt min arme Mann.«
»Ih wat! Wo's't mäglich! Wo kann dat gescheihn!«
Röppt ganz verdutzt Notorjus Klein,
»Kum vör 'ne halwe Stun'n, dor heww'n wi beid
Noch mitenanner spraken an de Scheid.
Sei reden jo up einen Schimmel.
Wo is dat mäglich? Gott in'n Himmel!«
»Ach Gott!« fängt Bank nu an tau stähnen
Un stamert just, as wiren sine Tähnen
Em eine Ehl tau lang in sinen Mund,
»Ach Gott! Ick woll, ick wir gesund
Un künn en beten 'rümmer riden,
Anstatt hir so'ne Pin tau liden.
Ach, Mutting! Ick bün gor tau krank.«
»Ne, dit's doch dull, min leiw' Herr Bank.
Ick heww perßönlich mit Sei spraken
In eigene Persönlichkeit,
Sei deden mi noch äwerstraken
Un säden noch, dat Sei dat freut,
Dat ick dat höll, wat ick verspraken.«
»Ih, Gott bewohr! Min leiw' Herr Klein,
Wat Sei dor hewwen rümmer riden seihn,
Dat müsten denn woll min Gedankenwesen.«
Na, nu fang't den'n Notorjus an tau gräsen.
Gedanken sünd all slimm, wenn sei ganz heimlich sünd,
Vör allen bi de Herrn Notoren,
Doch wenn ein sei all up de Landstrat findt
Trotz Polizei un trotz Schandoren
Un hoch tau Pird mit Ridpitsch un mit Sporen,
So as Herr Banken sin sünd rümmer reden,
Dor känen einen jo de Ahnmachten antreden.
So wat hadd nie hei seihn tau Wohren;
De Sak, de kunn hei doch nich trugen,
Em fung gefährlich an tau grugen.
»Na«, seggt hei, »denn, Herr Bank, adjüs!
Ick wünsch Sei gaude Beternis.«
Un dormit gung hei ut de Dör.
So korting würden em sin Hacken,
Em kamm dat justement so vör,
As würd oll Bank em up den Nacken hacken;
Un de oll Pächter, de was swer.
Fix stiggt hei 'rup nah sinen Wagen
Un lett den Kutscher vörwarts jagen.